  Майя Бывальцева Дэри школаысь удмурт кылъя дышетӥсь Милана Заварзина Анай кылъя, со пӧлын ӟуч кылъя, дышетӥсьёслэн огъяросси мастер-классазы устоосыз пӧлы шедиз. Со «Учитель-новатор» номинациын вормиз, ивортӥз Удмуртиысь дышетонъя но тодосъя министерстволэн пресс-службаез. Вожвылъяськонлэн йылпумъян люкетэз 21-23 толсуре Москваын ортчиз. Дышетӥсьёс асьсэлэн ужан амалъёсынызы тодматӥзы, ченгешон-кенешонэ пыриськизы. Пыриськисьёс одно ик йӧскалык дӥськутэн луыны кулэ вал. Конкурслэн заочной люкетаз 500-лэсь трос дышетӥсьёс пыриськизы. Йылпумъян люкетаз 42 адями ортчиз. Огъяросси мастер-класс 14 ар ортчытъяське ини, со дыр ӵоже дышетон ужрадъёсъя валтӥсез федерал площадка инлык басьтӥз Та вожвылъяськонэ пыриськон анай кылъя, со пӧлын ӟуч кылъя, дышетӥсьлэн ӧнерезлэсь данзэ будэтыны, дышетӥсьёслэсь устолыксэс азинтыны, Россиысь пӧртэм калыкъёслэсь лулчеберет кылёсбурзэс но йылолъёссэс гажан мылкыд кылдытыны юрттэ. Тодэ вайытом, 2020-тӥ арын Удмуртиысь кык педагогъёс анай кылъя дышетӥсьёслэн огъяросси мастер-классазы вормисьёс пӧлы пыризы. Дэри ёросысь покчи классъёсты дышетӥсь Елена Иванова кыкетӥ инты басьтӥз. Кияса ёросысь нылпи садысь визьнодась Надежда Тукаева «Воспитатель, формирующий интерес к родному языку» номинациын вормиз. Тегъёс: Дышетон Москва Удмуртия вожвылъяськон Дэри удмурткыл дышетӥсьёс  